Publication: Magyar Közlöny
Issue: MK-2000-78 (Year: 2000, Number: 78)
Era: 1990-2004
Section: [Melléklet a 18/1995. (VI. 6.) IKM rendelethez]
Paragraph Index: 442

1. Rajz 1.1. A rajzkészítés gyakorlati követelményei A tanuló legyen képes: — ábrázolni síklapokat és geometrikus testeket különböző rálátásban, — a textilfajták viselkedését és a formák összefüggéseit érzékeltetni rajzban, — az anyagszerűséget egyszerűen ábrázolni, drapériatanulmányokat készíteni, — ruhatervek vonalas rajzait elkészíteni, — síkban kiterített geometrikus ruhákat, ruharészleteket arányosan ábrázolni, — próbababán lévő modelleket térbelileg ábrázolni, — egyszerű rajzi jelölésekkel különféle díszítéseket (hajtások, plisszék, szegők stb.), alkatrészeket (gallér- és zsebformák, váll- és ujjmegoldások stb.) ábrázolni, — figura nélküli ruhaterveket esztétikusan ábrázolni. 1.2. Alakrajzkészítés követelményei — Tudja ábrázolni a test arányait, a testrészek egymáshoz való viszonyát. — Legyen képes a drapéria és az emberi test kapcsolatának ábrázolására. — Tudja érzékeltetni a gerincoszlop meghatározó szerepét a mozdulatokban és annak ábrázolásában. — Tudjon alapállásokat vázolni mozdulatok szempontjából. — Legyen képes alakrajzot készíteni frontálisan és oldalnézetből. — Értse és alkalmazza a kontraposztot mint a divatrajzok legelterjedtebb alapmozdulatát. — Tudja, hogy mi történik a testen belül, hova kell kerülnie a súlypontnak, hogyan kell kicsavart testhelyzetekben, felemelt karokkal, bonyolultabb mozdulatokkal alakot ábrázolni. — Ismerje a testarányok megnyújtásának szerepét, a lendületes és kifejező divatrajz készítésének részleteit. 1.3. Rajztechnikai követelmények — Alapvető készségszinten legyen képes figuraábrázolásokra különböző öltözékekben és mozdulatokkal. — Ismerje és tudja alkalmazni a különféle színes rajztechnikákat. — Tudjon különféle rajztechnikákkal anyagféleségeket ábrázolni. — Tudjon különféle technikákkal divatrajot készíteni ceruzával, szénnel, tussal, pasztellkrétával, akvarellel különféle papírtípusokra. — Ismerje és képes legyen alkalmazni a kollázskészítés technikáját. 1.4. Divatrajzkészítés (kroki) követelményei — Legyen képes a ruha, a sziluett, a mozdulat és a ruhakarakter összhangjának rajzi megjelenítésére. — Tudja megjeleníteni a különféle típusú és stílusú modellek divatrajzait meghatározott technikával egyéni rajzstílusban. — Alkalmazza a ruha és a mozgás kapcsolatát különböző testhelyzetű figurák rajzain. — Tudjon gyorsrajzot (krokit) készíteni.

Source: https://magyarkozlony.hu/hivatalos-lapok/7044fb5e6f1692ab1a779e1277414bf8d1a38f6d/dokumentumok/0291ac70d7c2c3c0b276d29abd14024b8e1650a4/letoltes